堯峰院
作者：李彌大
朝代：宋

paragraphs: 雲峰何岧嶤，去天餘幾丈。
其下蔚華林，幽禪屹相向。
我游先朝暾，海日射巾杖。
飛蓋不須持，步步蒼松障。
山僧知我來，羅立鳬雁行。
提攜兩行人，爲我談實相。
一種勿弦琴，三嘆無聲唱。
開軒面東南，千里入俯仰。
西登妙高臺，更欲茲曠望。
土斷澤繞山，煙濤渺雲浪。
恐是六鰲連，蓬壺墮莽蒼。
又疑鯨入海，偃脊起青嶂。
時方老火熾，金石流欲煬。
須臾變雲雨，爲作雄風壯。
翻手回涼秋，掀舞千林響。
誰云免水宮，自是神龍藏。
三高如可作，吾欲五湖訪。
洗足巨浸心，振衣孤峰上。
寄語夸奪流，得飽但相忘。
長哦可當歌，踏月下空曠。